Eddie Nketiah

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Edward Keddar Nketiah
Syntymäaika: 30. toukokuuta 1999
Syntymäpaikka: Lontoo, Englanti
Pelipaikka: keskushyökkääjä
Pituus: 175 senttimetriä
Seura
Seura: Crystal Palace
Pelinumero: 9
Junioriseurat
2008–2015: Chelsea
2015–2019: Arsenal
Seurat
| Vuodet | Seura | O | (M) |
| 2019–2024 | Arsenal | 116 | (19) |
| 2019–2020 | → Leeds United (laina) | 17 | (3) |
Maajoukkue
| 2017 | Englanti U18 | 2 | (4) |
| 2017–2018 | Englanti U19 | 10 | (9) |
| 2018–2019 | Englanti U20 | 9 | (6) |
| 2018–2021 | Englanti U21 | 17 | (16) |
| 2023– | Englanti | 1 | (0) |
 Seurajoukkueuran tilastot kattavat vain kansalliset sarjat, päivitetty 2. kesäkuuta 2024.  Maajoukkueuran tilastot päivitetty 2. kesäkuuta 2024.
Edward Keddar "Eddie" Nketiah (s. 30. toukokuuta 1999 Lewisham, Lontoo) on englantilainen jalkapalloilija, pelipaikaltaan keskushyökkääjä. Hän edustaa Englannin Valioliigassa pelaavaa Crystal Palacea.
Nketiahin vanhemmat ovat lähtöisin Ghanasta. Hän liittyi Chelsean junioriakatemiaan vuonna 2008, ja pelasi seuran juniorijoukkueissa vuoteen 2015, jolloin Chelsea vapautti hänet sopimuksesta muun muassa hänen pienikokoisuutensa vuoksi. Hän liittyi Arsenalin akatemiaan ja pelasi kaudella 2016–2017 sekä seuran alle 18- että alle 23-vuotiaiden joukkueissa. Ennen seuraavan kauden alkua hän oli mukana edustusjoukkueen pelikiertueella Kiinassa ja Australiassa.
Nketiah teki ensiesiintymisensä Arsenalin ykkösjoukkueessa tultuaan viime hetkillä kentälle Eurooppa-liigan ottelussa FK BATEa vastaan syyskuussa 2017. Hän pelasi kauden aikana viidessä Eurooppa-liigan ottelussa. Ensimmäiset kaksi maaliaan Arsenalin edustusjoukkueessa hän teki Englannin liigacupin ottelussa Norwichia vastaan lokakuussa 2017. Valioliigassa hän debytoi vaihtopelaajana Brightonia vastaan maaliskuussa 2018. Hän pelasi loppukauden aikana myös kahdessa muussa liigaottelussa. Kaudella 2018–2019 hän tuli vaihdosta kentälle viidessä valioliigaottelussa ja teki ensimmäisen liigamaalinsa päätöskierroksen ottelussa Burnleyä vastaan. Eurooppa-liigassa hän oli kahdessa ottelussa avauskokoonpanossa.
Nketiah siirtyi elokuussa 2019 lainalle Englannin Mestaruussarjan Leedsiin, jossa hän pelasi syyskauden aikana 17 liigaottelua, tosin vain kaksi avauskokoonpanossa, ja teki kolme maalia. Molemmissa liigacupin peleissään hän teki maalin. Hän palasi tammikuun 2020 alussa Arsenaliin, ja pelasi loppukauden aikana 13 valioliigaottelua, näistä seitsemän avauskokoonpanossa, ja teki kaksi maalia. Arsenalin voittamassa FA Cupissa hän pelasi neljä ottelua ja teki alkukierroksilla kaksi maalia. Loppuottelussa hän tuli kentälle 82. minuutilla.
Kauden 2020–2021 Nketiah aloitti Community Shieldin voitolla. Eurooppa-liigassa hän oli avauskokoonpanossa kaikissa kuudessa alkulohkon ottelussa, joissa teki kolme maaliakin. Pudotuspeleissä hän pelasi vain 12 minuuttia kahdessa ottelussa. Valioliigassa hän oli neljä kertaa avauksessa ja tuli 13 kertaa vaihdosta kentälle. Maaleja hän teki kaksi. Valioliigakauden 2021–2022 ensimmäiset minuuttinsa hän pelasi vasta joulukuussa tultuaan kolmessa ottelussa vaihdosta kentälle. Tammikuun 18. päivästä alkaen hän pelasi loppukauden kaikissa 18 liigaottelussa, näistä kahdeksassa avauskokoonpanossa. Hän teki kaikkiaan viisi maalia, joista kaksi sekä Chelseaa että Leedsiä vastaan. Hän teki hattutempun liigacupin puolivälierässä Sunderlandia vastaan.
Kaudella 2022–2023 Nketiah pelasi 30 valioliigaottelussa. Avauskokoonpanossa hän oli yhdeksän kertaa, nämä kaikki peräkkäisissä otteluissa tapaninpäivästä lähtien. Tuona ajanjaksona syntyivät myös hänen kauden kaikki neljä liigamaaliaan. Eurooppa-liigan kuudessa ottelussa hän teki kaksi maalia. Kaudella 2023–2024 hän pelasi 27 valioliigaottelua, joista  kymmenessä hän oli avauskokoonpanossa. Hän teki viisi maalia, joista kolme Sheffield Unitedia vastaan lokakuussa. Mestarien liigassa pelaamissaan kuudessa ottelussa hän teki yhden maalin.
Elokuussa 2024 Nketiah siirtyi viisivuotisella sopimuksella Crystal Palaceen.
Nketiah on pelannut useissa Englannin juniorimaajoukkueissa. Hän toimi alle 21-vuotiaiden maajoukkueen kapteenina ja pelasi joukkueen kaikki kolme ottelua ikäluokan EM-kilpailuissa 2021. Ensimmäisen ottelunsa Englannin jalkapallomaajoukkueessa hän pelasi tultuaan vaihdosta kentälle ystävyysottelussa Australiaa vastaan lokakuussa 2023.